钦定古今图书集成/明伦汇编/氏族典/第564卷 > 《凌迪知万姓统谱》 > 诸葛亮
## 钦定古今图书集成/明伦汇编/氏族典/第564卷 > 《凌迪知万姓统谱》 > 诸葛亮

按《蜀志诸葛亮传》：“亮字孔明，琅琊阳都人，汉司隶校
尉诸葛丰后也。早孤，从父元将亮及弟均之官，与荆
州牧刘表有旧，往依之。亮躬畊陇亩，好为《梁父吟》。身
长八尺，每自比于管仲、乐毅。时先主屯新野，徐庶谓
先主曰：‘诸葛孔明者，卧龙也。将军宜枉驾顾之’。由是
先主诣亮，凡三往，乃见，与亮情好日密。刘表卒，琮闻”
曹公来征，遣使请降。先主在樊闻之，率其众南行，亮
从。至夏口，曰：“事急矣，请奉命求救于孙将军。”时权拥
军在柴桑，亮说权，权大悦，即遣周瑜、程普、鲁肃等水
军三万，随亮诣先主，并力拒曹公。曹公败于赤壁，引
军归邺。先主遂收江南，以亮为军师中郎将。建安十
六年，刘璋迎先主，使击张鲁，亮与关羽镇荆州。先主
自葭萌还攻璋，亮与张飞、赵云等率众溯江，分定郡
县，与先主共围成都。成都平，以亮为军师将军，署左

卒后领司隶校尉。章武三年春，先主于永安病笃，召
亮于成都，属以后事。建兴元年，封亮武乡侯，开府治
事，领益州牧。政事无巨细，咸决于亮。南中诸郡，并皆
叛乱。亮以新遭大丧，故未便加兵，且遣使聘吴，因结
和亲，遂为与国。三年春，亮率众南征，其秋悉平。军资
所出，国以富饶，乃治戎讲武，以俟大举。五年，率诸军
北驻汉中，遂行屯于沔阳。六年春，扬声由斜谷道取
郿，亮身率诸军攻祁山，戎阵整齐，赏罚肃而号令明，
关中响震。魏命张郃拒亮，亮使马谡督诸军在前，与
郃战于街亭。谡违亮节度，为郃所破。亮拔西县千馀
家，还于汉中，戮谡以谢众，上疏请自贬三等，以督厥
咎。于是以亮为右将军，行丞相事，所总统如前。冬，亮
复出散关，围陈仓，曹真拒之，亮粮尽而还。魏将王双
追亮，亮与战，破之，斩双。七年，亮遣陈式攻武都、阴平，
亮自出至建威、遂平二郡。诏复丞相。九年，亮复出祁
山，以木牛运，粮尽，退军，与魏将张郃交战，射杀郃。十
二年春，亮悉大众据武功五丈，分兵屯田，为久住
之基。百姓安堵，军无私焉。相持百馀日。其年八月，亮
疾病，卒于军，时年五十四。赠丞相武乡侯印绶，谥为
“忠武侯。”亮子瞻嗣爵。